Дохутырхэр ирагъаджэ
КъБР-м узыншагъэр хъумэнымрэ курортхэмкIэ и министр Шэт Ирмэ иджыблагъэ яхуэзащ Кулаков В. И. и цIэр зезыхьэ, акушерствэмкIэ, гинекологиемкIэ, перинатологиемкIэ щIэныгъэ центрым и IэщIагъэлI пажэхэм. Гупыр министерствэм иригъэблагъэри, Республикэ перинатальнэ центрым, Бахъсэн, Iуащхьэмахуэ районхэм щылажьэ лъхуапIэ къудамэхэм щыIащ.
ЩIэныгъэлIхэм Къэбэрдей-Балъкъэрым и лъхуапIэ IуэхущIапIэхэм я лэжьакIуэхэм папщIэ зэрырагъэджэну программэ щхьэхуэхэр зэхалъхьэнущ. Медицинэ щIэныгъэхэм я доктор Хаматхановэ Елизаветэ зэрыжиIамкIэ, здэщыIа IуэхущIапIэхэм я лэжьыгъэр къыщапщытэм гу зылъата ныкъусаныгъэхэм ятещIыхьауэ дерсхэр зэрырагъэкIуэкIыну программэр зэхагъэувэну аращ.
Перинатальнэ центрым и лэжьыгъэр къызэрыщыхъуам и гугъу щищIым, Хаматхановэ Елизаветэ къыхигъэщащ лъхуапIэ IуэхущIапIэ нэхъ инитIыр зэрызэгуагъэхьэжар фIыуэ егупсысауэ яча лъэбакъуэу зэрыщытыр. «Республикэм и лъхуапIэ IуэхущIапIэхэм я лэжьыгъэр зэхуэдэу къызэгъэпэщауэ икIи зэпыщIауэ щытын хуейщ. Апхуэдэу къэгъэсэбэпыпхъэщ иджырей медицинэ Iэмэпсымэхэм къыдат Iэмал псори. Районхэм щыIэ лъхуапIэ къудамэхэм къалащхьэм щыIэ центрыр я тегъэщIапIэу я лэжьыгъэр яухуэу, сыт хуэдэ IуэхукIи зэчэнджэщхэу щытын хуейщ. Апхуэдэ бгъэдыхьэкIэ лэжьыгъэм хуаIэмэ, итIанэщ фIагъ лъагэ зиIэ медицинэ дэIэпыкъуныгъэ цIыхухэм щратыфынур», — жиIащ Хаматхановэ Елизаветэ.
Шэт Ирмэ щIэныгъэлIхэм фIыщIэ яхуищIащ республикэм щрагъэкIуэкI лэжьыгъэм папщIэ икIи лъхуапIэ унэхэм щыIэ дохутырхэмрэ медсестрахэмрэ я Iэзагъэм хагъэхъуэнымкIэ ирагъэкIуэкI IуэхумкIэ дэIэпыкъуэгъу хъуну зэрыхьэзырыр яжриIащ.
Щомахуэ Лилие.
